ผาแดงจุก2เด้งไตรมาส2แย่ไม่สัญญาปีนี้จะเห็นผลกำไร
ผาแดงไตรมาส 2 แย่ ราคาสังกะสีลด ค่าเงินบาทอ่อน ป้องกันเสี่ยงไม่หมด ทั้งปีไม่ยืนยันว่าจะมีกำไร
29 ต.ค. 2565

ผาแดงไตรมาส 2 แย่ ราคาสังกะสีลด ค่าเงินบาทอ่อน ป้องกันเสี่ยงไม่หมด ทั้งปีไม่ยืนยันว่าจะมีกำไร
นายฟรานซิส แวนเบลเลน กรรมการผู้จัดการ บริษัท ผาแดงอินดัสทรี (PDI) เปิดเผยว่า แนวโน้มผลการดำเนินงานไตรมาส 2 คาดว่าจะไม่ดีกว่าไตรมาสแรกที่มีกำไรสุทธิ 34 ล้านบาท เนื่องจากราคาสังกะสีที่ลดลงและค่าเงินบาทที่อ่อนค่าลง
ทั้งนี้ ไตรมาสแรกราคาโลหะสังกะสีอยู่ที่ประมาณ 2,024 เหรียญสหรัฐต่อตันเทียบปัจจุบัน 1,850 เหรียญสหรัฐ และคาดว่าจะอยู่ที่ประมาณนี้ไปจนถึงสิ้นปี และค่าเงินบาทอ่อนค่าจากไตรมาสแรกที่ 29.94 บาทต่อเหรียญสหรัฐมาอยู่ที่ 31 บาท
นอกจากนั้นไม่สามารถยืนยันผลการดำเนินงานทั้งปีนี้ได้ โดยบริษัทตั้งเป้าแค่ว่าจะถึงจุดคุ้มทุน จากการลดเป้าหมายการผลิตโลหะสังกะสีเหลือ 88.5 หมื่นตันจากปีก่อน 1.07 แสนตันเพื่อลดต้นทุนให้ถึงจุดคุ้มทุน จากปีก่อนที่ขาดทุน 517 ล้านบาท
สำหรับจำนวนการผลิตดังกล่าวในปีนี้บริษัทได้ขายสังกะสีล่วงหน้า และป้องกันความเสี่ยงจากอัตราแลกเปลี่ยนสังกะสีเฉพาะที่เหมืองสังกะสี อ.แม่สอด ไว้เพียง 2.2 หมื่นตัน และตั้งเป้าหมายจะขายล่วงหน้าและป้องกันความเสี่ยงที่ 2.8 หมื่นตัน โดยสังกะสีส่วนที่ขายล่วงหน้าไปแล้วนั้นเฉลี่ยราคาที่ 2,141 เหรียญสหรัฐต่อตัน และซื้อความเสี่ยงค่าเงินบาทไว้ที่ 30.79 บาทต่อ1เหรียญสหรัฐ ส่วนโลหะสังกะสีส่วนใหญ่ที่นำเข้าวัตถุดิบซัลไฟด์จากต่างประเทศมาผลิตไม่ได้มีการป้องกันความเสี่ยงไว้
ด้านผลงานในไตรมาสแรกบริษัทมีกำไรสุทธิ 34 ล้านบาทพลิกจากขาดทุน 47 ล้านบาทในไตรมาสแรก ปี 2555 ผลจากการปรับกลยุทธ์เมื่อปลายปีที่ผ่านมาทั้งกระบวนการจัดหา การผลิต การจำหน่าย และการใช้นวัตกรรมด้านกระบวนการผลิตและเทคโนโลยีที่ทันสมัยเพื่อสร้างการเติบโตที่ยั่งยืน
นอกจากนี้บริษัทได้ยื่นขอประทานบัตรเหมืองแร่สังกะสีแปลงเอ็มแอลเอ 8 พื้นที่กว่า 160 ไร่ติดเหมืองแร่เดิมที่ อ.แม่สอด จ.ตาก จากกรมอุตสาหกรรมพื้นฐานและการเหมืองแร่ กระทรวงอุตสาหกรรม โดยเหมืองที่ดำเนินการปัจจุบันของบริษัทจะหมดอายุลงในปี 2560 ซึ่งหากบริษัทได้รับอนุมัติจะช่วยขยายอายุสัมปทานเหมืองอีก 1 ปีโดย หวังว่าจะได้รับอนุมัติในปีนี้ และในพื้นดังกล่าวมีตัวแร่สังกะสีซิลิเกตอยู่ 45 หมื่นตัน
นอกจากนั้นยังอยู่ระหว่างการเจรจาที่จะเข้าไปมีหุ้นส่วนกับเหมืองแร่สังกะสีในตุรกีเพื่อป้อนแร่ให้บริษัทไทย